**NACRT PRIJEDLOGA**

Na temelju članka 20. stavak 4. Zakona o kulturnim vijećima i financiranju javnih potreba u kulturi („Narodne novine“ broj 83/22) i članka 36. Statuta Grada Metkovića („Neretvanski glasnik“, broj 1/21), Gradsko vijeće Grada Metkovića na svojoj \_\_\_ sjednici održanoj \_\_\_\_\_\_\_\_\_\_\_\_\_\_\_\_ godine, donijelo je

**ODLUKU**

**o osnivanju Kulturnog vijeća Grada Metkovića**

**Članak 1.**

Ovom Odlukom osniva se Kulturno vijeće Grada Metkovića (u daljnjem tekstu: Vijeće) kao stručno savjetodavno tijelo za pojedina područja umjetničkog i kulturnog stvaralaštva, te utvrđuje njegov djelokrug, broj članova, zadaće, način rada i odlučivanja.

Vijeće kao stručno savjetodavno tijelo osniva se radi predlaganja ciljeva kulturne politike i mjera za njihovo provođenje, ostvarivanja utjecaja kulturnih djelatnika i umjetnika na razvoj kulture i umjetnosti, a posebice za predlaganje i stručno vrednovanje programa i projekata u kulturi od interesa za Grad Metković, za koja se sredstva osiguravaju iz proračuna Grada Metkovića.

**Članak 2.**

Vijeće se osniva za sljedeća područja i djelatnosti:

* kulturne djelatnosti: arhivska djelatnost, muzejska djelatnost, knjižnična djelatnost, nakladnička i knjižarska djelatnost i audiovizualna djelatnost,
* kulturno-umjetničko stvaralaštvo: dramska i plesna umjetnost, glazbena i glazbeno-scenska umjetnost, književnost, vizualne umjetnosti, dizajn i arhitektura, interdisciplinarne i nove umjetničke i kulturne prakse, digitalna umjetnost i kulturno-umjetnički amaterizam,
* djelatnost zaštite, očuvanja i održivog upravljanja kulturnom baštinom
* transverzalna područja: međunarodna kulturna suradnja i mobilnost, dostupnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama i digitalizacija u području kulture.

**Članak 3.**

Vijeće iz članka 1. ove Odluke kontinuirano prati i razmatra stanje u područjima kulturnog i umjetničkog stvaralaštva, daje prijedloge za poticanje njihova razvitka i unapređivanja, predlaže ciljeve kulturne politike i mjere za njihovo provođenje, stručne podloge i mišljenja te obavlja i druge poslove sukladno Zakonu.

Vijeće u svojem radu:

* stručno vrednuje i ocjenjuje programe i projekte prijavljene na javni poziv
* predlaže kriterije vrednovanja programa i projekata
* posebno razmatra mjere za poticanje i promicanje profesionalnog kulturnog i umjetničkog stvaralaštva i kulturnog amaterizma u području svoje nadležnosti te predlaže mjere za njihovo unaprjeđenje
* posebnu pozornost posvećuje promicanju hrvatskog umjetničkog stvaralaštva u inozemstvu, kao i mjerama koje omogućuju hrvatskoj javnosti da se upoznaje s priznatim vrijednostima i suvremenim nastojanjima u umjetnosti i kulturi drugih naroda, po potrebi uspostavljajući vezu i međusobnu razmjenu mišljenja
* polazeći od potreba u kulturi i umjetnosti svih manjina, marginaliziranih i ranjivih skupina društva, posebnu pozornost posvećuje promicanju njihovih potreba u kulturi, kao i njihovu stvaralaštvu te potiče promicanje dijaloga, kulturne raznolikosti i uključivosti.

Vijeće daje pisana mišljenja i prijedloge vezane uz predlaganje ciljeva kulturne politike Grada Metkovića.

U postupku vrednovanja programa i projekata Vijeće nakon provedenog postupka dostavlja svoj prijedlog gradonačelniku koji sadrži popis programa i projekata s predloženim iznosom financijske potpore.

**Članak 4.**

Vijeće ima 5 (pet) članova od kojih je jedan predsjednik Vijeća.

Za članove Vijeća imenuju se umjetnici, stručnjaci i kulturni djelatnici istaknuti u područjima umjetnosti i kulture.

U radu Vijeća sudjeluju bez prava odlučivanja i službenici Odsjeka nadležnog za kulturu zaduženi za rad Vijeća.

**Članak 5.**

Postupak imenovanja članova Vijeća pokreće gradonačelnik Grada Metkovića (dalje u tekstu: gradonačelnik) javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti da podnesu pisane i obrazložene prijedloge za imenovanje članova Vijeća.

Na temelju prispjelih prijedloga, gradonačelnik odlukom imenuje predsjednika i članove Vijeća vodeći računa o njihovoj stručnosti i području djelovanja.

**Članak 6.**

Članovi Vijeća imenuju se na vrijeme od četiri (4) godine.

Gradonačelnik će razriješiti člana Vijeća i prije isteka vremena na koje je imenovan u sljedećim slučajevima:

- ako podnese zahtjev za razrješenje

- ako se protivno odredbi članka 23. Zakona nije izuzeo iz raspravljanja i odlučivanja

- ako ne ispunjava ili neuredno ispunjava obveze utvrđene Zakonom ili drugim propisima te ovom Odlukom

- ako svojim djelovanjem ili ponašanjem narušava ugled Vijeća ili Grada Metkovića

- ako je pravomoćno osuđen za kazneno djelo.

**Članak 7.**

Vijeće donosi Poslovnik o radu kojim pobliže uređuje način rada.

Vijeće donosi odluke većinom glasova od ukupnog broja svih članova Vijeća.

**Članak 8.**

Član Vijeća dužan je izuzeti se iz raspravljanja i odlučivanja ako je:

- predlagatelj programa i projekta koji je predmet rada Vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe

- on ili s njim povezana osoba u ugovornom ili drugom odnosu s predlagateljem programa ili projekta.

Povezane osobe u smislu stavka 1. ovog članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner-skrbnik ili osoba pod partnerskom skrbi.

Članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.

**Članak 9.**

Članovi Vijeća s prebivalištem izvan mjesta rada Vijeća imaju pravo na naknadu putnih troškova i troškova smještaja kada prisustvuju sjednicama Vijeća.

Članovi Vijeća imaju pravo na naknadu za svoj rad.

Visinu naknade iz stavka 2. ovoga članka određuje gradonačelnik odlukom.

**Članak 10.**

Stručne, administrativne, tehničke i druge poslove za potrebe Vijeća obavlja Odsjek nadležan za kulturu, a sredstva potrebna za rad Vijeća osiguravaju se u proračunu Grada Metkovića.

**Članak 11.**

Ova Odluka stupa na snagu osmoga dana od dana objave u «Neretvanskom glasniku» - službenom glasilu Grada Metkovića.

KLASA:

URBROJ:

Metković,

GRADSKO VIJEĆE GRADA METKOVIĆA

PREDSJEDNIK

Hrvoje Bebić,mag.oec.

**O B R A Z L O Ž E N J E**

**nacrta prijedloga Odluke o osnivanju kulturnog vijeća Grada Metkovića**

1. PRAVNA OSNOVA ZA DONOŠENJE OVOG AKTA

Pravna osnova za donošenje ovog akta je članak 20. stavak 4. Zakona o kulturnim vijećima i financiranju javnih potreba u kulturi („Narodne novine“ broj 83/22) i članak 36. Statuta Grada Metkovića („Neretvanski glasnik“, broj 1/21).

1. OSNOVNA PITANJA KOJA SE UREĐUJU OVIM AKTOM TE POSLJEDICE KOJE ĆE DONOŠENJEM AKTA PROISTEĆI

Sukladno članku 20. stavak 1. Zakona o kulturnim vijećima i financiranju javnih potreba u kulturi („Narodne novine“ broj 83/22), kulturno vijeće osniva se za područje županije i grada koji ima više od 10.000 stanovnika.

Kulturno vijeće kao savjetodavno tijelo osniva se za područja umjetničkog i kulturnog stvaralaštva radi predlaganja ciljeva kulturne politike i mjera za njezino provođenje, ostvarivanje utjecaja kulturnih djelatnika i umjetnika za razvoj kulture i umjetnosti, a posebice za predlaganje i stručno vrednovanje programa i projekata u kulturi od interesa za jedinicu lokalne samouprave, za koja se sredstva osiguravaju iz proračuna jedinice lokalne samouprave.

Akt o osnivanju kulturnog vijeća donosi predstavničko tijelo jedinice lokalne samouprave, odnosno Gradsko vijeće. Aktom o osnivanju utvrđuje se djelokrug, broj članova Vijeća, zadaće, način rada i odlučivanja Vijeća.

Vijeće ima 5 (pet) članova od kojih je jedan predsjednik Vijeća.

Postupak imenovanja članova Vijeća pokreće gradonačelnik Grada Metkovića javnim pozivom.

1. PROCJENA POTREBNIH FINANCIJSKUH SREDSTAVA ZA PROVEDBU AKTA

Financijska sredstva za provedbu ovog akta nisu potrebna.